**Ministru kabineta rīkojuma projekta**

**„****Grozījumi Ministru kabineta 2011.gada 6.decembra rīkojumā Nr.638**

**„Par Latvijas Nacionālās sporta padomes sastāvu””**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru prezidenta 2012.gada 6.septembra rezolūcija Nr.111-1/84, ar kuru uzdots sagatavot grozījumus Ministru kabineta 2011.gada 6.decembra rīkojumā Nr.638 „Par Latvijas Nacionālās sporta padomes sastāvu”, aktualizējot Latvijas Nacionālās sporta padomes (turpmāk – Padome) sastāvu. |
| 2. | Pašreizējā situācija un problēmas | Saskaņā ar Sporta likuma 9.panta pirmo daļu Padome ir sabiedriska konsultatīva institūcija, kas piedalās valsts sporta politikas izstrādē, veicina sporta attīstību un sadarbību sporta jomā, kā arī lēmumu pieņemšanu jautājumos, kas attiecas uz sportu. Minētā panta daļa arī nosaka, ka Padomes nolikumu apstiprina Ministru kabinets. Saskaņā ar Sporta likuma 9.panta otro daļu Padomi un tās priekšsēdētāju apstiprina Ministru kabinets.Ievērojot Sporta likuma 9.panta otro daļā noteikto, ar Ministru kabineta 2011.gada 6.decembra rīkojumu Nr.638 „Par Latvijas Nacionālās sporta padomes sastāvu” tika apstiprināts Padomes personālsastāvs. Par Padomes priekšsēdētāju tika apstiprināts par sporta nozari atbildīgais izglītības un zinātnes ministrs R.Ķīlis.Saskaņā ar Sporta likuma 9.panta otro daļu Padomes sastāvā ir aizsardzības ministrs, finanšu ministrs, iekšlietu ministrs, izglītības un zinātnes ministrs, labklājības ministrs, veselības ministrs, izglītības un zinātnes ministra noteiktā par sportu atbildīgā augstākā valsts amatpersona, biedrības „Latvijas Olimpiskā komiteja” prezidents, biedrības „Latvijas Sporta federāciju padome” prezidents, biedrības „Latvijas Sporta veterānu (senioru) savienība” prezidents, biedrības „Latvijas Tautas sporta asociācija” prezidents, biedrības „Latvijas Pašvaldību savienība” vadītājs, Latvijas Sporta pedagoģijas akadēmijas rektors un biedrības „Latvijas Augstskolu sporta savienība” prezidents. Papildus tam, Ministru kabinets Padomes sastāvā var iekļaut arī citus Ministru kabineta locekļus un sporta federāciju vadītājus, bet ne vairāk kā trīs, ievērojot, ka papildus iekļauto Ministru kabineta locekļu skaitam un sporta federāciju vadītāju skaitam ir jābūt vienādam. Ievērojot minēto, Padomes sastāvā tika iekļauts arī tieslietu ministrs, vides aizsardzības un reģionālās attīstības ministrs, biedrības „Latvijas Paralimpiskā komiteja” prezidente un biedrības „Latvijas Sporta izglītības iestāžu direktoru padome” valdes priekšsēdētāja.Lai labāk sasaistītu Padomē pieņemamos lēmumus ar Ministru kabinetā pieņemamajiem lēmumiem gan attiecībā uz valsts budžeta projektu, gan citiem Padomē pieņemamajiem lēmumiem, Ministru prezidents ir izvirzījis savu kandidatūru Padomes priekšsēdētāja amatam. Savukārt, lai ievērotu iepriekšminēto nosacījumu par papildus iekļaujamo Padomes locekļu līdzsvaru, Izglītības un zinātnes ministrija ierosina Padomes sastāvā iekļaut arī biedrības „Latvijas Vieglatlētikas savienība” prezidentu G.Zālīti. Pamatojumus šīs sporta federācijas vadītāja izvēlei ir fakts, ka vieglatlētika tiek uzskatīta par visu sporta veidu pamatu, jo tā attīsta visas sportistam nepieciešamās pamata fiziskās īpašības. Bez tam, vieglatlētika ir skaitliski visvairāk pārstāvētais sporta veids Latvijas Olimpiskajā komandā vasaras olimpiskajos sporta veidos.Vienlaikus Padomes sastāvā nepieciešams izdarīt tehniskas izmaiņas saistībā ar uzticības izteikšanu tieslietu ministram J.Bordānam (Saeima 2012.gada 5.jūlija paziņojums „Par uzticības izteikšanu tieslietu ministram Jānim Bordānam”), izglītības un zinātnes ministra noteikto citu par sportu atbildīgo augstāko valsts amatpersonu (ministrijas 2012.gada 17.septembra rīkojums Nr.324, ar kuru par sportu atbildīgo augstāko valsts amatpersonu noteikta ministrijas valsts sekretāra vietniece – Sporta un jaunatnes departamenta direktore U.Auniņa) un biedrības „Latvijas Augstskolu sporta savienība” vadītāja maiņu (2012.gada 24.februāra biedrības pārskata – vēlēšanu konferencē valde līdzšinējā prezidenta U.Švinka vietā par prezidenti ievēlēja A.Ābeli).Pēc tam, kad Ministru kabinets būs apstiprinājis izmaiņas Padomes sastāvā, nākamajā Padomes sēdē tiks organizētas Padomes priekšsēdētāja vietnieka vēlēšanas.Ņemot vērā iepriekš minēto, ir sagatavots Ministru kabineta rīkojuma projekts „Grozījumi Ministru kabineta 2011.gada 6.decembra rīkojumā Nr.638 „Par Latvijas Nacionālās sporta padomes sastāvu”” (turpmāk –Projekts). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekts paredz precizēt Padomes personālsastāvu, nosakot, ka:(1) Padomes priekšsēdētājs ir Ministru prezidents V.Dombrovskis, attiecīgi izglītības un zinātnes ministrs R.Ķīlis ir Padomes loceklis;(2) no Padomes sastāva tiek izslēgts bijušais tieslietu ministrs G.Bērziņš, bijušais ministrs valsts sekretārs M.Gruškevics un bijušais biedrības „Latvijas Augstskolu sporta savienība” prezidents U.Švinks;(3) Padomes sastāvā tiek iekļauts J.Bordāns, G.Zālītis, kā arī U.Auniņa un A.Ābele. |
| 5. | Projekta izstrādē iesaistītās institūcijas | Projekta izstrādes gaitā notikušas konsultācijas ar Ministru prezidenta biroju un Valsts kanceleju. |
| 6. | Iemesli, kādēļ netika nodrošināta sabiedrības līdzdalība | Jautājums skar tikai Padomes sastāvā līdz šim iekļautās un plānotās iekļaujamās personas, tāpēc plašāka sabiedrības iesaistīšana Projekta izstrādē nebija nepieciešama. |
| 7. | Cita informācija | Projekts attiecas uz tūrisma, sporta un brīvā laika politiku.  |

Anotācijas II, III, IV, V, VI un VII sadaļa – Projekts šīs jomas neskar.

Izglītības un zinātnes ministrs R.Ķīlis

Vizē:

Valsts sekretāra vietniece­ –

Struktūrfondu un starptautisko finanšu instrumentu

departamenta direktore,

valsts sekretāra pienākumu izpildītāja L. Sīka

25.09.2012. 13:06

710

S.Roze

67047933, santa.roze@izm.gov.lv

E.Severs

67047935, edgars.severs@izm.gov.lv